1979માં નીડા નામની તેલુગુ ફિલ્મનું શુટિંગ ચાલતુ હતું. આ શુટિંગ દરમિયાન સેટ પર ચાર વર્ષનો ટેણીયો આટાં મારતો હતો. તેને જુઓ એટલે રમાડવાનું મન થાય. ડાયરેક્ટર દાસરી રામાયણ રાવનું મન આ બાળક સામે ચોટી ગયુ. છોકરો ડાબી બાજુ… જમણી બાજુ આટા મારે, કંઈ ખબર ન પડે અને સેટમાં ધુમ મચાવે. દાસરીએ છોકરાને મનાવી પટાવીને પોતાના હિરોનો નાનપણનો રોલ કરાવી નાખ્યો. પછી તો છોકરો એવો તે ચાલ્યો, સોરી દોડવા લાગ્યો કે 1983માં આવેલી ફિલ્મ માટે તેને ફરી કાસ્ટ કરવામાં આવ્યો. આ વખતે તેનો રોલ નાના ભાઈનો હતો. ગમે ત્યારે જુઓ છોકરાના ચહેરાનું ભોળપણ અને તેની સુંદરતા કેમેરાને પોતાની તરફ ખેંચી લાવે. શન્શકરમ, બાઝાર રાઉડી, ગુંડાચારી જેવી ફિલ્મોમાં તેણે ચાઈલ્ડ આર્ટીસ્ટ તરીકેનો રોલ કર્યો, પણ ભણવાનો કિડો. જેના કારણે કોલેજ સુધી દોડ્યો ગયો. આખરે બોલિવુડની ખંજન નયની એવી હિરોઈન પ્રિતી ઝીન્ટા સાથે તેણે તેલુગુમાં રાજ કુમારડુ ફિલ્મથી ડેબ્યુ કર્યુ. આ છોકરો એટલે મહેશ બાબુ. જેની સુંદરતા કહો કે હેન્ડસમનેસ કોઈ દિવસ અલોપ નથી થતી. સલમાન, શાહરૂખ, આમિર કોઈની પણ ફિલ્મ રિલીઝ કરી નાખવી. પણ હા, જો તેલુગુમાં આ સુપરસ્ટારની ફિલ્મ હશે, તો બોસ બોલિવુડના કોઈ સ્ટારની ફિલ્મ ચાલશે નહીં. અને એટલે જ તેણે સલમાન ખાનની ટ્યુબલાઈટ સામે પોતાની ફિલ્મ સ્પાઈડરને રિલીઝ કરવાનું એલાન કર્યુ છે. અત્યારથી જ સ્પાઈડરની તુલના કત્થી સાથે થઈ રહી છે. ઉપરથી એ.આર. મુરગોદાસનું પેપ્સુડન્ટથી મજબૂત મસુડેવાલુ ડિરેક્શન. સલમાન ખાન પરથી યાદ આવ્યુ કે મહેશ બાબુની પોકીરી ફિલ્મ જ હતી, જેની સલમાને હિન્દી રિમેક બનાવી અને અત્યારે બોક્સઓફિસનો સુલ્તાન બની ગયો છે. મારા મતે તો હિન્દી સિનેમામાં સુપરસ્ટાર બનવા માટે તમારે માત્ર મહેશ બાબુની ફિલ્મની રિમેકમાં કામ કરવાનું રહે !